
Republika e Kosovës
Republika Kosova/Republic of Kosovo
Akademia e Drejtësisë / Akademija Pravde / Academy of Justice

SHPALLJE PUBLIKE
për përzgjedhjen e trajnuesve të përkohshëm të Akademisë së Drejtësisë

Data e publikimit: 2 shtator 2026
Afati i fundit për aplikim: 22 shtator 2026, ora 16:00

Në mbështetje të nenit 24 paragrafi 7 të Ligjit Nr. 05/L-095 për Akademinë e Drejtësisë, nenit 8 dhe 9 të Rregullores Nr. 02/2019 për Trajnuesit dhe Mentorët e Akademisë së Drejtësisë, neneve 5 dhe 6 të Rregullores Nr. 01/2023 për plotësimin dhe ndryshimin e Rregullores Nr. 02/2019, Rregullores Nr. 02/2024 për plotësimin dhe ndryshimin e Rregullores Nr. 01/2023, si dhe Vendimit të Këshillit Drejtues të Akademisë së Drejtësisë të datës 30 korrik 2026, Akademia e Drejtësisë shpall këtë thirrje publike për përzgjedhjen dhe përfshirjen në listën e trajnuesve të përkohshëm.

1. Qëllimi i shpalljes

Qëllimi i kësaj shpalljeje është përzgjedhja e trajnuesve të përkohshëm për zhvillimin dhe zbatimin e programeve trajnuese të Akademisë së Drejtësisë, në funksion të ngritjes së kapaciteteve profesionale të gjyqtarëve, prokurorëve dhe profesionistëve të tjerë ligjorë.

Procesi është i hapur, transparent dhe konkurrues. Të drejtë aplikimi kanë gjyqtarët, prokurorët dhe profesionistët e tjerë ligjorë që plotësojnë kriteret e përcaktuara me aktet normative të Akademisë dhe me këtë shpallje.

Trajnuesit aktualë, periudha trevjeçare e të cilëve përfundon më 26 dhjetor 2026, duhet të aplikojnë përsëri nëse dëshirojnë të përfshihen në listën e re të trajnuesve.

2. Fushat e trajnimit

Kandidatët mund të aplikojnë për një ose më shumë fusha, module apo tema, duke e përcaktuar qartë fushën e ekspertizës në formularin e aplikimit.

· Drejtësia penale - aspekti material dhe procedural: ekzekutimi i sanksioneve penale; konfiskimi i pasurisë; krimet ekonomike; krimi i organizuar; shpëlarja e parasë; korrupsioni; krimi kibernetik; prokurimi publik; krimet e luftës; terrorizmi; trafikimi me qenie njerëzore; dhuna në familje dhe tema të tjera përkatëse;
· Drejtësia civile - aspekti material dhe procedural: çështjet familjare; marrëdhëniet pasurore të bashkëshortëve; e drejta trashëgimore; marrëdhëniet e detyrimeve dhe tema të tjera përkatëse;
· Drejtësia për fëmijë - penale dhe civile: procedurat kur fëmijët janë kryerës të veprave penale ose viktima; mbrojtja e të drejtave të fëmijëve në procedurat gjyqësore; shkurorëzimi; kundërshtimi i atësisë apo amësisë dhe tema të tjera përkatëse;
· Drejtësia administrative: konflikti administrativ; vlerësimi i akteve nënligjore dhe çështje të tjera nga juridiksioni administrativ;
· Drejtësia komerciale: falimentimi; arbitrazhi; pronësia intelektuale dhe çështje të tjera nga juridiksioni komercial;
· Kundërvajtjet;
· Mbrojtja e mjedisit;
· Bashkëpunimi juridik ndërkombëtar - legjislacioni dhe praktika;
· Të drejtat e njeriut dhe jurisprudenca e KEDNJ-së; 
· Të drejtën e Bashkimit Evropian (BE), të drejtën ndërkombëtare dhe praktika evropiane e Gjykatës Evropiane për Drejtësi;
· E drejta kushtetuese;
· Mbrojtja nga diskriminimi dhe trajtimi i rasteve të diskriminimit;
· Procedurat alternative të zgjidhjes së kontesteve - ndërmjetësimi, negocimi dhe arbitrazhi.

Kompetencat ndërdisiplinore:
· Etika profesionale;
· Shkrimi dhe arsyetimi ligjor;
· Menaxhimi i gjykatës dhe prokurorisë;
· Menaxhimi i rasteve;
· Shkathtësitë e përfaqësimit në gjykim;
· Psikologjia dhe menaxhimi i stresit;
· Mjekësia ligjore dhe forenzika.

3. Kriteret për përzgjedhje

Kandidati duhet:
· të ketë së paku pesë (5) vjet përvojë profesionale në fushën ose temën për të cilën aplikon;
· të ketë përvojë si trajnues ose të ketë përfunduar trajnim për trajnues të organizuar nga Akademia e Drejtësisë apo nga institucione të tjera të ngjashme; kjo përbën përparësi;
· nëse ka qenë më parë i angazhuar si trajnues në Akademi, të jetë vlerësuar pozitivisht;
· të ketë cilësi të larta profesionale dhe morale;
· të mos jetë i dënuar për vepër penale, të mos jetë subjekt i procedurës penale dhe të mos ketë qenë subjekt i sanksionit disiplinor gjatë pesë (5) viteve të fundit, me përjashtim të masës së qortimit jopublik;
· të dëshmojë përvojën ose kompetencën në fushën, kursin, modulin apo temën për të cilën aplikon.

4. Dokumentet e nevojshme për aplikim

· formulari i plotësuar dhe i nënshkruar i aplikimit;
· biografia profesionale (CV);
· përcaktimi i fushës, modulit, kursit apo temës për të cilën aplikohet;
· një koncept të përgjithshëm trajnues, deri në dy (2) faqe, që përfshin fushën ose fushat dhe temat që kandidati synon t’i trajtojë në kuadër të programeve trajnuese të Akademisë. Koncepti duhet të paraqesë, në mënyrë të përmbledhur: çështjet, problemet ose boshllëqet kryesore që synohen të adresohen; temat e propozuara; qëllimet dhe objektivat e trajnimit; grupin e synuar; metodologjinë dhe teknikat e trajnimit; si dhe mënyrën e vlerësimit të rezultateve të trajnimit;dëshmitë për përvojën ose kompetencën në fushën për të cilën aplikohet;
· vërtetimin për përvojën e punës, me përjashtim të trajnuesve që kanë qenë të angazhuar nga Akademia e Drejtësisë;
· vlerësimin e fundit të performancës, përveç kandidatëve nga radhët e gjyqtarëve dhe prokurorëve;
· dëshmitë përkatëse lidhur me kriterin penal dhe disiplinor, përveç kandidatëve nga sistemi gjyqësor dhe prokurorial, për të cilët verifikimi bëhet sipas detyrës zyrtare;
· dëshminë për përvojën dhe vlerësimin si trajnues, nëse kandidati ka qenë i angazhuar më parë në këtë cilësi.

Lehtësimet për trajnuesit e mëparshëm të Akademisë se Drejtësisë 

Kandidatët që kanë qenë të angazhuar si trajnues nga Akademia e Drejtësisë gjatë periudhës 2017-2026 nuk kanë nevojë të ridorëzojnë dëshmitë që Akademia i posedon dhe mund t'i verifikojë në evidencat e saj, përkatësisht dëshmitë për përvojën si trajnues, vlerësimin e realizuar nga Akademia dhe dokumentet që dëshmojnë kompetencën e evidentuar më parë.
Pavarësisht këtij lehtësimi, çdo kandidat duhet të dorëzojë formularin e aplikimit, CV-në e përditësuar, të përcaktojë fushën ose temën për të cilën aplikon dhe të dorëzojë konceptin e shkurtër të trajnimit.

5. Procedura e shqyrtimit dhe përzgjedhjes

Aplikacionet shqyrtohen sipas kritereve dhe procedurës së përcaktuar në aktet normative të Akademisë së Drejtësisë.

Akademia mund të kërkojë sqarime ose verifikim të dokumenteve të dorëzuara.

Kandidatët që nuk i plotësojnë kriteret ose që nuk e dorëzojnë dokumentacionin e kërkuar brenda afatit nuk do të përfshihen në procesin e mëtejmë të vlerësimit.

Lista e trajnuesve të përkohshëm miratohet nga Këshilli Drejtues i Akademisë së Drejtësisë.

6. Kohëzgjatja, angazhimi dhe kompensimi

Trajnuesit e përzgjedhur përfshihen në listën e trajnuesve të përkohshëm të Akademisë për një periudhë trevjeçare, në përputhje me aktet normative në fuqi.

Përzgjedhja dhe përfshirja në listën e trajnuesve të përkohshëm nuk krijon marrëdhënie pune, nuk krijon të drejtë për angazhim dhe nuk garanton që trajnuesi do të angazhohet në realizimin e trajnimeve gjatë periudhës së përfshirjes në listë.

Angazhimi i trajnuesve nga lista bëhet sipas nevojave për hartimin dhe zbatimin e programeve trajnuese të Akademisë, duke marrë parasysh fushën dhe temën e trajnimit, ekspertizën dhe përvojën profesionale të trajnuesit, vlerësimet nga angazhimet e mëparshme, si dhe kërkesat e tjera të programit përkatës. Angazhimi bëhet nga Këshilli Drejtues dhe Drejtori Ekzekutiv, në përputhje me kompetencat dhe procedurat e përcaktuara me aktet normative të Akademisë.

Akademia nuk merr përsipër detyrimin për të angazhuar të gjithë trajnuesit e përfshirë në listë dhe as për të siguruar një numër të caktuar trajnimesh ose angazhimesh gjatë periudhës trevjeçare.

Për çdo angazhim konkret lidhet kontratë, në të cilën përcaktohen detyrat, përgjegjësitë dhe kushtet e realizimit të trajnimit.

E drejta në kompensim u takon vetëm trajnuesve që angazhohen konkretisht në hartimin ose realizimin e një programi apo aktiviteti trajnues. Kompensimi bëhet për angazhimin e realizuar, në përputhje me Ligjin për Akademinë e Drejtësisë, aktet normative në fuqi dhe kontratën përkatëse.

Para angazhimit, trajnuesit janë të detyruar të marrin pjesë në programet e trajnimit për trajnues, sipas kërkesave dhe procedurave të përcaktuara nga Akademia.



7. Detyrat kryesore të trajnuesve

· të ofrojnë trajnime fillestare, të vazhdueshme, të specializuara dhe të detyrueshme në fushën përkatëse;
· të përgatisin dhe dorëzojnë materialet e trajnimit jo më vonë se pesëmbëdhjetë (15) ditë para datës së trajnimit;
· të marrin pjesë në përgatitjen dhe realizimin e agjendës dhe formave të tjera të zhvillimit profesional;
· të kontribuojnë në vlerësimin e nevojave dhe në përgatitjen e programeve trajnuese të Akademisë;
· të analizojnë çështjet e identifikuara gjatë trajnimeve dhe, kur kërkohet, të dorëzojnë rekomandime brenda pesëmbëdhjetë (15) ditëve pas trajnimit;
· të jenë të pranishëm dhe të përmbushin me përgjegjësi angazhimin e marrë;
· nëse tërhiqen nga angazhimi, ta njoftojnë Akademinë së paku tridhjetë (30) ditë para trajnimit, përveç rasteve emergjente;
· t'i trajtojnë me respekt, dinjitet dhe mirësjellje pjesëmarrësit, kolegët trajnues, stafin e Akademisë dhe personat e tjerë të përfshirë;
· t'i respektojnë rregullat etike dhe të mirësjelljes të përcaktuara në aktet dhe Doracakun për Trajnues;
· t'i deklarojnë me kohë aktivitetet ose rrethanat që mund të krijojnë konflikt interesi apo të bien ndesh me angazhimin në Akademi.

8. Mënyra dhe afati i aplikimit

Aplikimi mund të dorëzohet në njërën nga mënyrat e mëposhtme:
në formë elektronike, në adresat: Luljete.Hetemi@rks-gov.net  dhe Arianit.Shabani@rks-gov.net ; ose në kopje fizike, në Akademinë e Drejtësisë.
Në titullin e emailit ose në zarfin e aplikimit duhet të shënohet: "Aplikim për trajnues të përkohshëm - [fusha/tema]".

[bookmark: _GoBack]Shpallja është e hapur për pesëmbëdhjetë (15) ditë. Afati i fundit për dorëzimin e aplikimit është 22 shtator 2026, ora 16:00. Aplikimet e dorëzuara pas këtij afati nuk do të shqyrtohen.
Dokumentet e dorëzuara në kopje fizike nuk kthehen.

9. Informata shtesë

Formulari i aplikimit dhe aktet përkatëse normative publikohen së bashku me këtë shpallje në faqen zyrtare të Akademisë së Drejtësisë.

Për informata shtesë, kandidatët mund të kontaktojnë znj. Luljetë Hetemi në numrin e telefonit 038 200 68 025 dhe z. Arianit Shabani në numrin e telefonit 038 200 68 004.

Aktet dhe dokumentet referuese 

· Rregullorja Nr. 02/2019 për Trajnuesit dhe Mentorët:
 https://ad.rks-gov.net/Uploads/Documents/Rregullorja022019shq__.pdf  
· Rregullorja Nr. 01/2023 për plotësimin dhe ndryshimin e Rregullores Nr. 02/2019: https://ad.rks-gov.net/media/Rregulloret/Rregullore012023trajnuesshq__.pdf 
· Rregullorja Nr. 02/2024 për plotësimin dhe ndryshimin e Rregullores Nr. 01/2023: https://ad.rks gov.net/media/Rregulloret/Rregullorja02%202024_plotesim_ndryshimin_rregullores_trajnues_mentor.pdf 
· Doracaku për Trajnues: https://ad.rksgov.net/Uploads/Documents/Doracaku_Trajnuesshq_2023_.pdf

